Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2020/C 44/10)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Aprutino Pescarese”

EU-nro: PDO-IT-1526-AM05 – 15. tammikuuta 2018

SAN (X) SMM ( )

1. Hakijaryhmä ja oikeutettu etu

Consorzio di tutela dell’olio extravergine di oliva Aprutino Pescarese (Aprutino Pescarese -ekstra-neitsytoliiviöljyn suojeluyhdistys), jonka rekisteröity toimipaikka on Piazza Garibaldi 7, 65019 Pianella (PE). Yhdistys täyttää ministeriön asetuksen nro 12511 13 artiklan 1 kohdassa säädetyt vaatimukset.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muuta: Pakkauksia on muutettu, viittaukset valvontaelimeen on lisätty ja ilmaisu ”varmennettu” on korvattu eritelmässä ilmaisulla ”suojattu”, kun viitataan alkuperänimitykseen.

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SAN:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

5.1. Tuotteen kuvaus

Ehdotetut muutokset perustuvat pääasiassa päivitetyn sanaston ja viittausten käyttöön, kuten liitteessä V oleviin komission täytäntöönpanoasetuksessa (EU) N:o 1348/2013 tarkoitettua neitsytoliiviöljyjen aistinvaraista arviointia koskeviin viittauksiin.

Erityisesti viitataan hedelmäisyyden arviointiin.

K270-parametrin raja-arvoa on korotettu 0,15:stä 0,17:ään (edelleen selvästi alle lakisääteisen raja-arvon 0,22), koska tämä parametri osoittaa, että on olemassa molekyylejä, joissa on kolme konjugoitua kaksoissidosta, joten sen arvo voi nousta tyydyttymättömien rasvahappojen hapettuneiden muotojen lisäksi myös fenolipitoisuuksien nousun vuoksi. Koska fenolien ravintoarvo on korkea, ekstra-neitsytoliiviöljyn tuottajat ovat viime aikoina halunneet aikaistaa sadonkorjuun alkamispäivää tuottaakseen öljyä, jonka ravintoarvo on entistä korkeampi.

Polyfenoleja koskeva parametri, joka voimassa olevan eritelmän mukaan on ≥ 100 ppm, on korvattu fenoliarvolla (ilmaistaan tyrosolin määränä: mg/kg), joka on ≥ 100 mg/kg, jotta näiden aineiden määritysmenetelmä vastaisi kansainvälisen oliivineuvoston asiakirjassa COI/T.15/NC nro 3 vahvistettua menetelmää.

Viittaus maa- ja metsätalousministeriön kykyyn lisätä parametreja on poistettu, koska siinä viitataan entisiin kansallisiin käytäntöihin, jotka eivät ole enää voimassa.

Öljyhappopitoisuuden arvo on saatettu EU:n asetuksen mukaiseksi alentamalla yläraja 85 prosentista 83 prosenttiin.

Tietyt vaatimukset ja säännökset on myös poistettu, koska ministeriön asetukset, joihin ne perustuvat, on kumottu, eikä niitä näin ollen ole tarpeen sisällyttää eritelmään.

6 artiklan nykyinen sanamuoto:

— väri: vihreä/kellertävänvihreä/keltainen

— tuoksu: kohtalaisen/voimakkaan hedelmäinen

— maku: hedelmäinen

— öljyhappona ilmaistu suurin kokonaishappopitoisuus enintään 0,6 g/100 g öljyä

— paneelitestin pisteet: ≥ 6,5

— peroksidiluku: ≤ 12 mEq O2/kg

— K270: ≤ 0,15

— öljyhappo: 68–85 %

— polyfenoleja: ≥ 100 ppm

Muiden kemiallisten/fysikaalisten parametrien, joita ei ole nimenomaisesti mainittu, on oltava EU:n lainsäädännön mukaiset.

Suojeluyhdistys yksilöi kunakin satovuonna sopivan määrän edustavia näytteitä alkuperänimityksellä ”Aprutino Pescarese” varustetusta öljystä ja säilyttää ne parhaissa mahdollisissa olosuhteissa, jotta niitä voidaan käyttää vertailustandardeina aistinvaraisissa testeissä.

Maa- ja metsätalousministeriö voi sidosryhmien pyynnöstä ottaa käyttöön vaihtoehtoisia fysikaalis-kemiallisia ja aistinvaraisia parametreja, jotka on suunniteltu kuvaamaan nimitystä entistä paremmin.

Öljy voidaan nimetä pakkausvaiheessa vasta sen jälkeen, kun 4. marraskuuta 1993 annetussa ministeriön asetuksessa nro 573 säädetty fysikaalis-kemiallisia ja aistinvaraisia testejä koskeva menettely on saatettu päätökseen.

korvataan seuraavasti:

— väri: vihreä/kellertävänvihreä/keltainen

— aistinvarainen arviointi (paneelitesti): — alhainen tai kohtalainen hedelmäisyys (0,0 < mediaani ≤ 6,0), heinämäinen tuoksu ja/tai häivähdys vihreää mantelia ja/tai artisokkaa ja/tai tomaattia — alhainen tai kohtalainen karvaus (0,0 < mediaani ≤ 6,0) — alhainen tai kohtalainen pistävyys (0,0 < mediaani ≤ 6,0) — virheiden puuttuminen (mediaani = 0,0)

— öljyhappona ilmaistu happopitoisuus: enintään 0,6 %

— peroksidiluku: ≤ 12 mEq O2/kg

— K270: ≤ 0,17

— öljyhappo: 68–83 %

— fenolit (ilmaistaan tyrosolin määränä: mg/kg): ≥ 100 mg/kg.

5.2. Maantieteellinen alue

Maantieteellisen alueen kuvauksesta on poistettu kaikki viittaukset teihin, ojiin jne. ja siihen on lisätty viittaukset asianomaisten kuntien koko hallinnolliseen alueeseen, jotta maantieteellinen alue määritellään täsmällisesti ja yksiselitteisesti.

Tuotantoaluetta on laajennettu kattamaan myös seuraavat kunnat: Abbateggio, Brittoli, Bussi sul Trino, Ceramico Terme, Farindola, Lettomanopello, Nocciano, Pescara, Popoli, Roccamorice, Salle, Sant’Eufemia a Maiella, Serramonecesca ja Villa Celiera.

Uusia kuntia on lisätty, koska tuotantoalueeseen on tarpeen sisällyttää kunnat, joihin kuuluvilla alueilla historiallisten syiden, maaperän ja ilmaston ominaispiirteiden sekä alueellisen jatkuvuuden vuoksi tuotetaan öljyä, joka vastaa alkuperänimityksellä ”Aprutino Pescarese” varustettua öljyä. Kun maantieteellinen alue rajattiin vuonna 1998, näitä alueita ei otettu mukaan, koska alueilla viljellyt oliivit oli tarkoitettu lähes yksinomaan viljelijöiden omaan kulutukseen, minkä vuoksi tuottajat eivät olleet kiinnostuneita kuulumaan SAN-alueeseen.

Alueilla on kuitenkin tapahtunut muutoksia oliiveja liiketoimintana viljelevien nuorten viljelijöiden ansiosta. Tästä syystä näiden kuntien tuottajat ovat esittäneet yhä enemmän pyyntöjä tuotantoalueen laajentamisesta.

5.3. Alkuperätodisteet

— Eritelmään on lisätty alkuperätodisteita koskeva artikla, joka ei sisältynyt voimassa olevaan eritelmään ja joka kuuluu seuraavasti: ”8 artikla Alkuperätodisteet 1. Tuotantoprosessin jokaista vaihetta seurataan, ja saapuvat ja lähtevät määrät kirjataan. Tuotteen jäljitettävyys varmistetaan sekä näin että merkitsemällä oliivitarhat, tuottajat, jalostajat, välittäjät ja pakkaajat valvontaelimen tätä tarkoitusta varten pitämiin luetteloihin, ylläpitämällä tuotanto-, varasto- ja pakettirekistereitä ja ilmoittamalla tuotannon määrät oikea-aikaisesti valvontaelimelle. 2. Valvontaelin valvoo kaikkien rekistereihin merkittyjen fyysisten henkilöiden ja oikeushenkilöiden toimintaa eritelmän ja valvontasuunnitelman mukaisesti.”

5.4. Viljelyolosuhteet

Eritelmän 4 artiklan 2 kohtaa on muutettu poistamalla uusien viljelmien istutusetäisyyttä koskeva rajoitus, jonka on voimassa olevan eritelmän mukaan oltava 6 x 6 tai 6 x 7.

Voimassa oleva sanamuoto:

2. Istutusetäisyyksien ja leikkaamismenetelmien on oltava yleisesti käytössä olevia ja joka tapauksessa sellaisia, etteivät ne muuta oliivien tai oliiviöljyn ominaisuuksia. Uusien viljelmien istutusetäisyyksien on oltava joko 6 x 6 m tai 6 x 7 m.

korvataan seuraavasti:

2. Istutusetäisyyksien sekä viljely- ja leikkaamismenetelmien on oltava yleisesti käytössä olevia ja joka tapauksessa sellaisia, etteivät ne muuta oliivien tai oliiviöljyn ominaisuuksia.

Tämän rajoituksen poistaminen vastaa tuottajien tarpeita ja mahdollistaa vähemmän tarkan oliivitarhojen hoidon. Tuottajat kertoivat useissa heille tehdyissä kyselyissä, että oliivipuiden tiheys kullakin oliivitarhan hehtaarilla vaihtelee suuresti ja riippuu monista tekijöistä, kuten puiden iästä, lajikkeesta, käytetyistä viljely- ja leikkaamismenetelmistä, maaperän hedelmällisyydestä, suunnasta jne.

Kaikilla näillä ominaisuuksilla voi olla merkittävä vaikutus kunkin yksittäisen puun ja sen kilpailijoiden väliseen suhteeseen.

Sama koskee viljely- ja leikkaamismenetelmiä, joilla oliivipuiden osalta on ensisijaisesti pyrittävä säilyttämään oikea tasapaino kasvillisuuden kasvun ja rypäletuotoksen välillä.

Näin ollen tarkan istutusetäisyyden tai erityisten viljelymenetelmien määrittäminen etukäteen vaikuttaa rajoittavalta, kun otetaan huomioon mahdollisten tilanteiden moninaisuus. On järkevämpää noudattaa yleistä periaatetta, erityisesti ”säilyttää hyvä tasapaino kasvillisuuden kasvun ja rypäletuotoksen välillä”.

4 artiklan 3 kohtaa on muutettu.

Voimassa oleva sanamuoto:

3. Oliivien tuotanto hehtaaria kohti saa olla enintään 9 000 kg.

korvataan seuraavasti:

3. Alkuperänimityksellä varustetun ekstra-neitsytoliiviöljyn tuotantoon osallistuvista oliivitarhoista peräisin olevien oliivien tuotanto hehtaaria kohti saa olla enintään 9 000 kg erikoistuneilla oliiviviljelmillä, kun taas sekaviljelmillä keskimääräinen tuotanto puuta kohti saa olla enintään 50 kg.

Tämä muutos on tehty, koska eritelmään on tarpeen lisätä viitearvo puukohtaiselle tuotannolle, jotta voidaan ottaa paremmin huomioon se, että sekaviljelyä harjoittavat oliivitarhat ovat hyvin yleisiä maantieteellisellä tuotantoalueella.

Eritelmän 4 artiklan 4 kohtaa on muutettu siten, että poikkeamarajaa on korotettu 20 prosentista 22 prosenttiin.

Voimassa oleva sanamuoto:

Myös poikkeuksellisen suotuisina vuosina sato on valittava huolellisesti, eikä kokonaistuotanto saa ylittää edellä mainittuja enimmäismääriä yli 20 prosenttia.

korvataan seuraavasti:

Myös poikkeuksellisen suotuisina vuosina sato on valittava huolellisesti, eikä kokonaistuotanto saa ylittää edellä mainittuja enimmäismääriä yli 22 prosenttia.

Rajatun maantieteellisen alueen ilmastossa tapahtuvat muutokset ovat johtaneet siihen, että keskimääräiset talvilämpötilat ovat nousseet merkittävästi ja sadetta tulee entistä enemmän keväällä ja kesällä. Nämä tekijät vaikuttavat yhä enemmän oliivinviljelyalaan. Sadot ovat erittäin epätasaisia, sillä joinakin vuosina sadot ovat huomattavasti keskimääräisiä satoja pienempiä, kun taas toisina sadot ovat suuria.

Jotta sallittaisiin enimmäisviitearvot ylittävän sadon jauhaminen poikkeuksellisen tuottoisina vuosina, ehdotetaan sallitun poikkeamarajan nostamista 20 prosentista 22 prosenttiin.

Eritelmän 4 artiklan 5 kohtaa on muutettu siten, että sadonkorjuun ajankohdaksi mainitaan kypsymisajan alku päivämäärän sijaan.

Voimassa oleva sanamuoto:

Oliivit korjataan kunkin vuoden 20. päivän lokakuuta ja 10. päivän joulukuuta välisenä aikana.

korvataan seuraavasti:

Oliivit korjataan kunakin vuonna kypsymisajan alun ja 10. päivän joulukuuta välisenä aikana.

Sadonkorjuukautta on muutettu, koska viime vuosina on käynyt selväksi, että ilmastonmuutos aikaistaa kypsymisprosessia, ja tämä vaikuttaa merkittävästi sadonkorjuun ajankohtaan. Tämä on erittäin tärkeää laadun kannalta, kun otetaan huomioon oliivien ominaisuudet (esim. terveyteen liittyvät ominaisuudet) ja valmistettavan öljyn ominaisuudet (suurempi fenolipitoisuus).

Tästä syystä on parempi yhdistää sadonkorjuun alkaminen näkyvään indikaattoriin eli oliivien kypsymisen alkuun, mikä riippuu vuosittain sääoloista. Tämän päätöksen ansiosta valmistettavan öljyn kokonaislaatu voidaan varmistaa entistä paremmin.

On myös huomattava, että suojatun alkuperänimityksen ”Aprutino Pescarese” tuote-eritelmässä mainituille kahdelle päälajikkeelle, Leccinolle ja Drittalle, on ominaista varhainen kypsyminen (Leccino) ja keskivarhainen kypsyminen (Dritta), minkä vuoksi sadonkorjuuajan alkaminen on määriteltävä joustavammin.

5.5. Yhteys maantieteelliseen alkuperään

— Eritelmään on lisätty artikla, joka koskee yhteyttä maantieteelliseen alueeseen ja joka ei sisältynyt voimassa olevaan eritelmään, mutta sisältyi yhteenvetoon.

Yhteyttä koskevaan artiklaan lisätyt tiedot vastaavat siis yhteenvedon kohtia d, e ja f, joiden sisältö perustuu asiakirjaan ”Relazione Tecnica e Storica della D.O.P. Aprutino Pescarese” (tekninen ja historiallinen raportti suojatusta alkuperänimityksestä ”Aprutino Pescarese”), joka sisältyy rekisteröintiasiakirjoihin. Kohtaa on myös täydennetty tiedoilla, jotka kuvaavat tuotteen erityisten ominaispiirteiden ja maantieteellisen alueen välistä suhdetta.

Uusi artikla kuuluu seuraavasti:

”10 artikla Yhteys maantieteelliseen alueeseen Oliiveja on viljelty Pescaran maakunnassa muinaisista ajoista alkaen, mistä ovat osoituksena Rooman valtakunnan ajalta peräisin olevat historialliset todisteet. Oliivinviljelyä kuvataan lukuisissa vanhoissa sukuvaakunoissa, joissa esiintyy oliivipuu tai sen oksa. Oliivinviljely on ollut olennainen osa alueen historiaa, maisemaa ja taloutta. Pescarassa harjoitettava oliivinviljely on esillä myös modernissa kirjallisuudessa Gabriele d’Annunzion teoksissa. Kyseisen alueen ekstra-neitsytoliiviöljyn alkuperänimityksen käyttöä tukee laajan viljelyn lisäksi myös se, että öljy on yksi Pescaran maakunnan perinteisen ruokakulttuurin peruselintarvikkeista. Alueesta käytettiin aiemmin nimitystä Aprutium ja sen jälkeen Aprutina, josta nimi Aprutino on johdettu. Oliivinviljelyn pitkät perinteet johtuvat alueen maaperän laadusta ja ilmasto-oloista, jotka ovat oliivinviljelylle suosiolliset. Vain muutaman kilometrin päässä rannikosta sijaitsevat loivat kukkulat ovat ihanteellisia oliivinviljelylle. Kyseisellä oliiviöljyn tuotantoalueella on merkittävää sosiaalista ja taloudellista toimintaa sekä kulttuuritoimintaa, esimerkiksi juhlia, tuottajien yhteistyömessuja ja toisiinsa vahvasti sidoksissa olevia öljymyllyjä, jotka muodostavat kaikille osapuolille hyödyllisen toimintaympäristön. Suojatulla alkuperänimityksellä ”Aprutino Pescarese” varustetun ekstra-neitsytoliiviöljyn tuotantoalue ulottuu muutaman kymmenen kilometrin alueelle rannikon rinteiltä sisämaan korkeimmille alarinteille ja on siis lajikerakenteeltaan ja tuotanto-ominaisuuksiltaan tyypillinen maasto oliivinviljelylle. Kasvumaa vaihtelee sisämaan alueista rinnealueisiin ja rannikkokaistaleisiin. Alarinteiden alueilla on myös kalkkipitoista maaperää, joka johtuu mesotsooiselta maailmankaudelta ja etenkin liitukaudelta peräisin olevan erittäin läpäisevän kalkkikiven hajoamisesta ja joka muodostaa Apenniinien vuoriston ytimen. Maaperä on yleensä karkeaa ja ohutmultaista, ja sen hedelmällisyys on alhainen. Takana olevan mäkisen alueen maa on yläosissa merkelisavea ja mioseenikauden savimuodostelmia ja alaosissa plioseenikauden muodostelmia. Alueen maaperä on pääasiassa kovaa, sen hedelmällisyys on kohtalainen, ja se sisältää alueen mukaan savipitoista kalkkikiveä ja tiivistä savea tai karkeaa kalkkikiveä ja hiekkakiveä. Kapealla rannikkokaistaleella ja laaksoissa maaperä on hiekkaa ja silikaattisavea, ja se on syvää, kohtalaisen tiivistä, tuoretta ja erittäin hedelmällistä. Monet oliivipuulajikkeet ovat sopeutuneet näihin olosuhteisiin ja kehittyneet niissä, joskin merkittävimpiä ja yleisimpiä lajikkeita ovat sisämaan Leccino ja Toccolana sekä rannikon näkyvien rinteiden Dritta. Nämä kolme lajiketta ovat näin ollen pääasiallinen raaka-aineen lähde suojatun alkuperänimityksen ”Aprutino Pescarese” mukaisen öljyn tuotannossa. Ilmasto myös vaihtelee rannikolla ja sisämaan alarinteillä, missä talvet ovat kylmempiä. Siellä vuoden keskilämpötila on noin 13,5 °C, kun taas rinteillä ja rannikkoalueilla, joilla olosuhteet ovat hieman lauhkeammat, vuoden keskilämpötila on noin 14,8 °C. Näissä melko leudoissa olosuhteissa tyydyttyneiden rasvahappojen synteesiä tapahtuu vähemmän kuin öljyhapon ja muiden tyydyttymättömien happojen synteesiä. Näin ollen öljyhappopitoisuus muodostaa yli 75 % kokonaishappopitoisuudesta. Vuoden sadepäivät ajoittuvat pääasiassa kevääseen. Kesäkausi on yleensä hyvin kuiva, ja silloin esiintyy vain hyvin satunnaisia rankkasateita. Eniten sateita on loppusyksyllä sekä helmikuun ja huhtikuun välillä. Keskimääräinen vuotuinen sademäärä on noin 700 mm. Tämän ansiosta Toccolana- ja Dritta-lajikkeiden fenolipitoisuus on korkea ja Leccino-lajikkeen fenolipitoisuus on huomattavasti yli 100 mg/kg.

5.6. Merkinnät

Nimeä ja esittelyä koskevaa 7 artiklaa on muutettu.

Artiklasta poistetaan 3 kohta, joka kuuluu seuraavasti:

”Nimien, toiminimien ja yksityisten tuotemerkkien käyttö sitä vastoin sallitaan, kunhan ne eivät ole luonteeltaan mainostavia tai omiaan johtamaan kuluttajaa harhaan maantieteellisten nimien osalta erityisesti, kun kyse on varmennetun alkuperänimityksen saaneen öljyn tuotantoalueisiin liittyvistä maantieteellisistä nimistä.” Tämä kohta päätettiin poistaa, koska sekä tuottajat että valvontaelin ovat havainneet monia ongelmia sen tulkinnassa vuosien saatossa. Artiklaan lisätään erityinen kohta, joka koskee vapaaehtoisen laatuilmaisun ”vuoristoalueiden tuote” käyttöä merkinnöissä. Se kuuluu seuraavasti: ”Asetuksen (EU) N:o 665/2014 4 artiklan mukaisesti ilmaisua ”vuoristoalueen tuote” voidaan käyttää merkinnöissä alueilla, jotka täyttävät vaatimukset.”

5.7. Muuta

Vaatimus, jonka mukaan tuottajien on pakattava öljy tietyistä materiaaleista valmistettuihin ja tilavuudeltaan tietyn kokoisiin säiliöihin, on poistettu.

Voimassa oleva sanamuoto:

”Aprutino Pescarese -ekstra-neitsytoliiviöljy saatetaan kulutukseen lasista tai valkopellistä valmistetuissa säiliöissä, joiden vetoisuus saa olla enintään 5 litraa.” korvataan seuraavasti: ”Aprutino Pescarese -ekstra-neitsytoliiviöljy voidaan saattaa kulutukseen sellaisissa säiliöissä, jotka ovat voimassa olevan lainsäädännön mukaisia ja joiden vetoisuus on enintään 5 litraa.”

Muutos on tehty, koska tuottajien on mukautettava pakkauksensa markkinoiden vaatimusten mukaisiksi.

— Eritelmään lisätään tarkastuksia koskeva artikla, joka ei sisältynyt voimassa olevaan eritelmään ja joka kuuluu seuraavasti: ”9 artikla Tarkastukset Valvontaelin tarkastaa, että tuote vastaa eritelmää, asetuksen (EU) N:o 1151/2012 säännösten mukaisesti. Tuotteen eritelmän mukaisuutta valvoo Pescaran kauppa-, teollisuus-, käsiteollisuus- ja maatalouskamari, jonka rekisteröity toimipaikka on Via Conte di Ruvo 2, Pescara – P. 085 45361, Sähköposti: agricoltura@pe.camcom.it, vahvistettu Sähköposti: cciaa.pescara@pe.legalmail.camcom.it.’

YHTENÄINEN ASIAKIRJA

”Aprutino Pescarese”

EU-nro: PDO-IT-1526-AM05 – 15. tammikuuta 2018

SAN (X) SMM ( )

1. Nimi (nimet)

”Aprutino Pescarese”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotetyyppi

Luokka 1.5 Rasvat (voi, margariini, öljyt jne.)

3.2. Kuvaus 1 kohdassa nimetystä tuotteesta

Kulutukseen saatettaessa suojatulla alkuperänimityksellä ”Aprutino Pescarese” varustetulla ekstra-neitsytoliiviöljyllä on oltava seuraavat ominaisuudet:

— väri: vihreä/kellertävänvihreä/keltainen

— aistinvarainen arviointi (paneelitesti): — alhainen tai kohtalainen hedelmäisyys (0,0 < mediaani ≤ 6,0), heinämäinen tuoksu ja/tai häivähdys vihreää mantelia ja/tai artisokkaa ja/tai tomaattia — alhainen tai kohtalainen karvaus (0,0 < mediaani ≤ 6,0) — alhainen tai kohtalainen pistävyys (0,0 < mediaani ≤ 6,0) — virheiden puuttuminen (mediaani = 0,0)

— öljyhappona ilmaistu happopitoisuus: enintään 0,6 %

— peroksidiluku: ≤ 12 mEq O2/kg

— K270: ≤ 0,17

— öljyhappo: 68–83 %

— fenolit (ilmaistaan tyrosolin määränä: mg/kg): ≥ 100 mg/kg.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Suojatulla alkuperänimityksellä ”Aprutino Pescarese” varustettu öljy on tuotettava seuraavista oliivilajikkeista, joiden osuus oliivitarhojen puista joko yksinään tai yhdessä on oltava vähintään 80 %: Dritta, Leccino ja Toccolana.

Oliivitarhoissa voi olla myös muita lajikkeita, mutta niiden osuus saa olla enintään 20 %.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden, eli oliivien viljelyn ja keräämisen ja öljyn puristamisen, on tapahduttava yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Suojatulla alkuperänimityksellä ”Aprutino Pescarese” varustettu öljy on aina pakattava 4 kohdassa tarkoitetulla alueella. Näin varmistetaan tuotteen aistinvaraisten ja laadullisten ominaisuuksien säilyminen.

Jotta öljy säilyttäisi ominaisuutensa, sen lämpötila ei saa muuttua jyrkästi ja sitä on säilytettävä hapettomissa olosuhteissa sen luonnollisen asettumisen ja/tai suodatuksen mahdollistamiseksi. Siirtämistä ja kuljetusta vältetään ennen pakkaamista hapettumisen minimoimiseksi. Nämä edellytykset täyttyvät varmasti alkuperäalueella tuotantoprosessin lopussa ja mahdollistavat öljyn aistinvaraisten ominaisuuksien säilymisen.

Suojatulla alkuperänimityksellä ”Aprutino Pescarese” varustettu öljy voidaan saattaa kulutukseen vasta sen jälkeen, kun se on pakattu asianmukaisesti.

Aprutino Pescarese -ekstra-neitsytoliiviöljy voidaan saattaa kulutukseen sellaisissa säiliöissä, jotka ovat voimassa olevan lainsäädännön mukaisia ja joiden vetoisuus on enintään 5 litraa.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Suojattuun nimitykseen ”Aprutino Pescarese” ei saa lisätä mitään muita luonnehdintoja, joita ei ole erityisesti mainittu, mukaan lukien seuraavat adjektiivit: fine, scelto, selezionato, superiore ja genuino.

Yksilöidyn maantieteellisen alueen kuntiin, niiden osiin tai alueisiin viittaavien ylimääräisten maantieteellisten mainintojen, merkintöjen ja paikannimien käyttö on kielletty.

Asetuksen (EU) N:o 665/2014 4 artiklan mukaisesti ilmaisua ”vuoristoalueen tuote” voidaan käyttää merkinnöissä alueilla, jotka täyttävät vaatimukset.

Yritysten tai tilojen nimien käyttö sekä viittaukset pakkaamiseen oliivintuotantotilalla, tilojen yhteenliittymän tiloissa tai tuotantoalueella sijaitsevassa yrityksessä sallitaan ainoastaan siinä tapauksessa, että tuote on peräisin yksinomaan kyseisille yrityksille tai tiloille kuuluvista oliivitarhoista kerätyistä oliiveista.

Suojatun alkuperänimityksen ”Aprutino Pescarese” on oltava etiketissä pysyvästi ja helposti luettavana ja väritykseltään sellaisena, että se eroaa selkeästi etiketin väristä ja erottuu muista sen yhteydessä mahdollisesti olevista merkinnöistä.

Etiketissä on ilmoitettava ne vuodet, joiden aikana oliivit, joista öljy on puristettu, on tuotettu.

4. Maantieteellisen alueen tarkka rajaus

Suojatulla alkuperänimityksellä ”Aprutino Pescarese” varustetun ekstra-neitsytoliiviöljyn tuotantoon tarkoitetut oliivit on viljeltävä sellaisella Pescaran maakunnan alueella, joka soveltuu tässä eritelmässä määriteltyjen ominaisuuksien ja laadun mukaisen öljyn tuotantoon.

Tähän alueeseen kuuluu seuraavien Pescaran maakunnan kuntien koko hallintoalue: Abbateggio, Alanno, Bolognano, Brittoli, Bussi sul Tirino, Caramanico Terme, Castiglione a Casauria, Cappelle sul Tavo, Carpineto della Nora, Catignano, Cepagatti, Città S.Angelo, Civitaquana, Civitella Casanova, Collecorvino, Corvara, Cugnoli, Elice, Farindola, Lettomanoppello, Loreto Aprutino, Manoppello, Montebello di Bertona, Montesilvano, Moscufo, Nocciano, Penne, Pescara, Pescosansonesco, Pianella, Picciano, Pietranico, Popoli, Roccamorice, Rosciano, S. Valentino in Abruzzo Citeriore, Salle, Sant’Eufemia a Maiella, Scafa, Serramonacesca, Spoltore, Tocco da Casauria, Torre de’ Passeri, Turrivalignani, Vicoli ja Villa Celiera.

5. Yhteys maantieteelliseen alueeseen

Oliiveja on viljelty Pescaran maakunnassa muinaisista ajoista alkaen, mistä ovat osoituksena Rooman valtakunnan ajalta peräisin olevat historialliset todisteet. Oliivinviljelyä kuvataan lukuisissa vanhoissa sukuvaakunoissa, joissa esiintyy oliivipuu tai sen oksa.

Oliivinviljely on ollut olennainen osa alueen historiaa, maisemaa ja taloutta. Pescarassa harjoitettava oliivinviljely on esillä myös modernissa kirjallisuudessa Gabriele d’Annunzion teoksissa.

Kyseisen alueen ekstra-neitsytoliiviöljyn alkuperänimityksen käyttöä tukee laajan viljelyn lisäksi myös se, että öljy on yksi Pescaran maakunnan perinteisen ruokakulttuurin peruselintarvikkeista.

Alueesta käytettiin aiemmin nimitystä Aprutium ja sen jälkeen Aprutina, josta nimi Aprutino on johdettu.

Oliivinviljelyn pitkät perinteet johtuvat alueen maaperän laadusta ja ilmasto-oloista, jotka ovat oliivinviljelylle erittäin suosiolliset.

Vain muutaman kilometrin päässä rannikosta sijaitsevat loivat kukkulat ovat oliivinviljelylle ihanteellinen alue. Kyseisellä oliiviöljyn tuotantoalueella on merkittävää sosiaalista ja taloudellista toimintaa sekä kulttuuritoimintaa, esimerkiksi juhlia, tuottajien yhteistyömessuja ja toisiinsa vahvasti sidoksissa olevia öljymyllyjä, jotka muodostavat kaikille osapuolille hyödyllisen toimintaympäristön.

Suojatulla alkuperänimityksellä ”Aprutino Pescarese” varustetun ekstra-neitsytoliiviöljyn tuotantoalue ulottuu muutaman kymmenen kilometrin alueelle rannikon rinteiltä sisämaan korkeimmille alarinteille ja on siis lajikerakenteeltaan ja tuotanto-ominaisuuksiltaan tyypillinen maasto oliivinviljelylle.

Kasvumaa vaihtelee sisämaan alueista rinnealueisiin ja rannikkokaistaleisiin. Alarinteiden alueilla on myös kalkkipitoista maaperää, joka johtuu mesotsooiselta maailmankaudelta ja etenkin liitukaudelta peräisin olevan erittäin läpäisevän kalkkikiven hajoamisesta ja joka muodostaa Apenniinien vuoriston ytimen. Maaperä on yleensä karkeaa ja ohutmultaista, ja sen hedelmällisyys on alhainen. Takana olevan mäkisen alueen maa on yläosissa merkelisavea ja mioseenikauden savimuodostelmia ja alaosissa plioseenikauden muodostelmia. Alueen maaperä on pääasiassa kovaa, sen hedelmällisyys on kohtalainen, ja se sisältää alueen mukaan savipitoista kalkkikiveä ja tiivistä savea tai karkeaa kalkkikiveä ja hiekkakiveä. Kapealla rannikkokaistaleella ja laaksoissa maaperä on hiekkaa ja silikaattisavea, ja se on syvää, kohtalaisen tiivistä, tuoretta ja erittäin hedelmällistä.

Monet oliivipuulajikkeet ovat sopeutuneet näihin olosuhteisiin ja kehittyneet niissä, joskin merkittävimpiä ja yleisimpiä lajikkeita ovat sisämaan Leccino ja Toccolana sekä rannikon näkyvien rinteiden Dritta. Nämä kolme lajiketta ovat näin ollen pääasiallinen raaka-aineen lähde suojatun alkuperänimityksen ”Aprutino Pescarese” mukaisen öljyn tuotannossa.

Ilmasto myös vaihtelee rannikolla ja sisämaan alarinteillä, missä talvet ovat kylmempiä. Siellä vuoden keskilämpötila on noin 13,5 °C, kun taas rinteillä ja rannikkoalueilla, joilla olosuhteet ovat hieman lauhkeammat, vuoden keskilämpötila on noin 14,8 °C. Näissä melko leudoissa olosuhteissa tyydyttyneiden rasvahappojen synteesiä tapahtuu vähemmän kuin öljyhapon ja muiden tyydyttymättömien happojen synteesiä. Näin ollen öljyhappopitoisuus muodostaa yli 75 % kokonaishappopitoisuudesta. Vuoden sadepäivät ajoittuvat pääasiassa kevääseen. Kesäkausi on yleensä hyvin kuiva, ja silloin esiintyy vain hyvin satunnaisia rankkasateita. Eniten sateita on loppusyksyllä sekä helmikuun ja huhtikuun välillä. Keskimääräinen vuotuinen sademäärä on noin 700 mm. Tämän ansiosta Toccolana- ja Dritta-lajikkeiden fenolipitoisuus on korkea ja Leccino-lajikkeen fenolipitoisuus on huomattavasti yli 100 mg/kg.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetin kautta seuraamalla linkkiä: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.